Diari Oficial de la Generalitat Valenciana


Sumari del DOGV 3204, del 16-03-1998 (1998/1695)

ORDRE de 27 de febrer de 1998, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i el primer cicle d'Educació Secundària Obligatòria a centres finançats amb fons públics, per al curs 1998/99.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3204

Data del DOGV
:   16-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1695


Data del document
:   27-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 27 de febrer de 1998, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'educació primària i el primer cicle d'Educació Secundària Obligatòria a centres finançats amb fons públics, per al curs 1998-99. [1998/X1695]
  
El títol cinquè de la Llei Orgànica 1/1990, de 3 d'octubre, d'Ordenació General del Sistema Educatiu, preveu el desenvolupament d'accions de caràcter compensatori amb la finalitat de fer efectiu el principi d'igualtat en l'exercici del dret a l'educació. Més concretament, l'article 66 d'aquesta norma especifica que, per a superar les condicions socioeconòmiques desfavorables dels alumnes, s'arbitraran beques i ajudes a l'estudi.
  
Amb la finalitat d'assolir els esmentats objectius, dins de les disponibilitats pressupostàries de l'any 1998, i d'acord amb allò establert pel Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Base 1a. Requisits d'estudis
  
Podrà sol·licitar ajudes de llibres de text l'alumnat que haja de realitzar, durant el curs 1998-99, els estudis corresponents a l'Educació Primària o al primer cicle d'Educació Secundària Obligatòria en centres finançats per la Generalitat Valenciana amb fons públics.
  
Queden exclosos d'aquesta convocatòria els alumnes que actualment cursen 2n. d'Educació Secundària Obligatòria.
  
També queden exclosos de participar en aquesta convocatòria els alumnes que realitzen els seus estudis, durant el curs 1997-98, en Centres d'Acció Educativa Singular (CAES), les necessitats de material escolar dels quals ja estan previstes en les despeses de funcionament del centre.
  
Base 2a. Requisits socioeconòmics
  
Podrà rebre l'ajuda de llibres de text l'alumnat la renda familiar anual disponible del qual no supere els següents mòduls econòmics:
  
Famílies d'un membre: 1.064.000 PTA
  
Famílies de dos membres: 1.780.000 PTA
  
Famílies de tres membres: 2.382.000 PTA
  
Famílies de quatre membres: 2.858.000 PTA
  
Famílies de cinc membres: 3.205.000 PTA
  
Famílies de sis membres: 3.545.000 PTA
  
Famílies de set membres: 3.878.000 PTA
  
Famílies de vuit membres: 4.204.000 PTA
  
A partir del vuitè membre s'hi afegiran 353.000 PTA per cada nou membre computable.
  
Per a tota la convocatòria, es considerarà unitat familiar la formada pels pares i els fills menors de 18 anys, i també els majors d'aquesta edat i menors de 26 anys que hi convisquen i que no perceben cap tipus d'ingressos.
  
De la mateixa manera, es considerarà renda familiar anual disponible la suma de les bases liquidables de la declaració de l'Impost sobre la Renda de les Persones Físiques de tots els membres de la unitat familiar.
  
Aquesta renda anual disponible es justificarà amb la documentació prevista en l'annex I d'aquesta ordre.
  
Base 3a. Nombre i quantia de les ajudes
  
L'import global màxim d'aquestes ajudes serà de 800 milions de pessetes consignats en l'aplicació pressupostària 96.96.841.97, línia de subvenció 407/000/98, dels Pressuposts de la Generalitat Valenciana corresponents a l'exercici econòmic de 1998.
  
La Direcció General de Centres Docents podrà reservar un màxim de l'1'5 % de l'import global de les ajudes per a l'esmena d'errades materials o aritmètiques produïdes en les sol·licituds dels interessats o en el procés de tramitació de la convocatòria. Les ajudes concedides per raó d'aquestes esmenes se sumaran a les ja atorgades i podran alterar el nombre màxim d'ajudes establert en aquesta base. Els excedents d'aquesta quantitat reservada podran acumular-se a les ajudes concedides incrementant igualment el seu nombre.
  
Es concediran inicialment 60.763 ajudes de 10.000 PTA i 34.498 de 5.000 PTA, en la fase A de la convocatòria, i 614 ajudes de 10.000 PTA i 348 de 5.000 PTA en la fase B.
  
Base 4a. Criteris de valoració
  
Les ajudes s'adjudicaran per l'ordre que resulte de la puntuació obtinguda de l'aplicació del barem que s'estableix en l'annex I d'aquesta ordre. En primer lloc s'adjudicaran les de 10.000 PTA i després les de 5.000 PTA.
  
S'atorgaran ajudes fins els límits econòmics establerts en la base anterior. Si no hi ha prou crèdit per a totes les sol·licituds obtindran ajuda les que tinguen puntuacions superiors i dins de la mateixa puntuació obtindran ajuda d'acord amb l'ordre de preferència següent:
  
1r. Les sol·licituds que tinguen el quocient més baix que resulte de la divisió entre l'apartat d'ingressos i el de membres de la unitat familiar de la sol·licitud.
  
2n. Si persisteix l'empat, es resoldrà en favor de les qui complesquen els criteris complementaris, previstos en l'annex I, pel mateix ordre en què estan recollits.
  
3r. Si tot i això no és possible desfer l'empat, es concedirà l'ajuda a la sol·licitud corresponent a l'alumne que estiga estudiant un curs superior.
  
Si després d'aplicats els criteris de desempat prevists més amunt l'empat és irresoluble, no es concedirà l'ajuda a cap de les sol·licituds empatades.
  
La resta de les sol·licituds que no disposen de crèdit suficient tindran la condició d'excloses.
  
Base 5a. Comissió Avaluadora
  
Es crea una Comissió Avaluadora, la qual efectuarà la valoració de les sol·licituds presentades, i que estarà formada pels membres següents:
  
- La cap del Servei de Títols, Beques i Ajudes a l'Estudi, a qui correspondrà la presidència.
  
- Un/a inspector/a del Servei d'Avaluació i Inspecció Educativa.
  
- Un/a assessor/a del Servei Jurídic.
  
- Un/a representant de les Associacions de Pares d'Alumnes entre els qui formen part de la Mesa de Pares i a proposta d'aquesta.
  
- El cap de la Secció de Beques i Ajudes a l'Estudi, qui n'exercirà les funcions de secretari.
  
En cas d'absència de la presidenta serà substituïda pel cap de la Secció de Beques i Ajudes a l'Estudi. En cas d'absència o exercici de la presidència del cap de la Secció de Beques i Ajudes a l'Estudi, un altre tècnic del grup A o B del Servei de Títols, Beques i Ajudes a l'Estudi substituirà al secretari.
  
La falta d'assistència a les sessiones de la comissió per part del representant de la Mesa de Pares no produirà per si mateixa la invalidesa dels seus acords.
  
Base 6a. Normes de procediment
  
6.1. Sol·licituds i documentació que cal presentar.
  
Les sol·licituds s'hauran de formalitzar en els impresos oficials que, a aquest efecte, es facilitaran a les persones interessades a les secretaries dels centres escolars respectius.
  
Les sol·licituds, juntament amb la documentació acreditativa pertinent que s'especifica en l'annex I, hauran de presentar-se, a partir del dia de la publicació d'aquesta ordre, a la secretaria del centre escolar on l'alumne haja de continuar o iniciar els estudis durant el curs 1998-99, o als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, atenent els terminis d'acabament següents:
  
a) Fase A
  
Fins al 24 d'abril, tot l'alumnat que reunesca les condicions per a participar en aquesta convocatòria, tret del previst per a la fase B.
  
b) Fase B
  
Fins al 30 de juny, l'alumnat que, per al curs 1998-99, s'escolaritze per primera vegada en un centre que impartesca el primer curs d'Educació Primària o que provinga d'un centre de fora de la Comunitat Valenciana, sempre que hi haja sol·licitat plaça escolar dintre del període oficial de matrícula.
  
El centre escolar segellarà les sol·licituds en el moment que les lliure la persona interessada i anotarà, en l'espai reservat, la data i el número d'ordre, que serà el mateix que després constarà en el certificat del Consell Escolar, previst en l'apartat 6.2.
  
Els equips directius dels centres receptors de sol·licituds hauran de comprovar, quan es presenten, que estan emplenades correctament d'acord amb la documentació presentada, i instar les persones interessades perquè n'esmenen els possibles defectes o presenten la documentació preceptiva, en cas que no ho hagueren fet.
  
6.2. Tramesa de les sol·licituds als òrgans administratius corresponents.
  
a) Fase A
  
El consell escolar del centre, en reunió extraordinària, i amb la reserva que cal per a garantir el dret a la intimitat dels sol·licitants, comprovarà la veracitat i exactitud de les dades aportades en les sol·licituds amb la documentació acreditativa pertinent. Una volta feta la comprovació, el director del centre, com a president del consell escolar, signarà la certificació que inclourà la relació de peticionaris en aquesta fase. Els models de certificat del consell escolar i de la relació s'adjunten com a annex II a aquesta ordre.
  
El director del centre o la persona en qui delegue haurà de comparèixer en la direcció territorial de Cultura i Educació corresponent (Unitat de Beques), abans del 30 d'abril, per tal de lliurar l'acta de la sessió i la relació de peticionaris, acompanyada de totes les sol·licituds presentades per aquests.
  
b) Fase B
  
El consell escolar del centre i el director d'aquest, duran a terme, si s'escau, les mateixes actuacions que s'estableixen en l'apartat anterior per a la fase A.
  
L'acte de lliurament de la documentació d'aquesta fase, davant de la direcció territorial de Cultura i Educació corresponent (Unitat de Beques), s'haurà de fer abans del 10 de juliol.
  
Base 7a. Resolució de la convocatòria
  
7.1. Llistes provisionals
  
La Comissió Avaluadora confeccionarà, en el termini de quatre mesos comptadors des del moment de finalització del termini de presentació de sol·licituds, unes llistes provisionals d'alumnes beneficiaris, exclosos o que han d'esmenar errades de la sol·licitud, de forma diferenciada per a cadascuna de les seues fases.
  
Aquestes llistes provisionals hauran de ser exposades als taulers d'anuncis de cada centre escolar participant, a partir de la data establerta en l'esmentada resolució.
  
7.2. Presentació de reclamacions i esmena de les sol·licituds
  
Les persones interessades podran presentar reclamacions i esmenes a les seues sol·licituds contra les llistes provisionals, a la secretaria del centre escolar corresponent, en el termini de 15 dies naturals a partir de l'endemà de la data d'exposició pública.
  
7.3. Resolucions definitives
  
Una vegada examinades les reclamacions contra les llistes provisionals, la directora general de Centres Docents dictarà, a proposta de la Comissió Avaluadora, les resolucions definitives corresponents a cadascuna de les fases, que hauran de ser exposades als taulers d'anuncis de cada centre escolar participant, a partir de la data establerta per les respectives resolucions.
  
La exposició pública de la resolució definitiva de la fase A de la convocatòria tindrà lloc en el termini màxim de vuit mesos i la de la fase B en el de sis mesos, comptadors des de l'acabament del termini de presentació de sol·licituds de cadascuna de les fases.
  
La manca de resolució de la convocatòria en el termini previst produirà efectes desestimatoris.
  
Base 8a. Obligacions dels beneficiaris
  
Els beneficiaris estaran obligats a destinar l'ajuda concedida a la compra dels llibres de text del curs o nivell que hagen de realitzar durant el curs 1998-99.
  
Base 9a. Incompatibilitats
  
No es podrà ser beneficiari de més d'una ajuda atorgada per les administracions públiques per a l'adquisició de llibres de text. No obstant això, seran compatibles les ajudes concedides per altres administracions públiques adreçades a complementar l'import de les regulades en aquesta ordre, sempre que les dues ajudes en conjunt no superen el cost real dels llibres de text.
  
Base 10. Pèrdua dels drets del sol·licitant
  
La concessió de l'ajuda quedarà sense efecte, després de l'audiència a la persona interessada, en els casos següents:
  
a) Quan no s'haja destinat a la finalitat que en va motivar la concessió.
  
b) Quan s'hagen deixat de complir els requisits d'estudis establerts en la base 1a. d'aquesta convocatòria.
  
c) Quan es demostre, pel mitjà que siga, la falsedat de les dades que figuren en la sol·licitud.
  
d) Quan el beneficiari incórrega en les incompatibilitats establertes en la base 9a.
  
e) Quan s'informe per la Inspecció Educativa que el beneficiari no ha complert l'obligació establerta en la base 8a. en algun curs anterior.
  
Base 11. Procediments de pagament de les ajudes
  
El procediment ordinari de pagament de les ajudes previstes en aquesta ordre, suposarà l'emissió de xecs nominatius a favor dels alumnes que resulten beneficiaris en la resolució definitiva de la convocatòria.
  
No obstant això, els centres que tenen Projectes de Compensació Educativa i aquells que ho acorden en la reunió del consell escolar podran sol·licitar un procediment extraordinari de pagament de les esmentades ajudes que consistirà en l'emissió d'un sol xec a favor del centre escolar, per una quantia equivalent a la suma de totes les ajudes obtingudes pels seus alumnes beneficiaris.
  
La sol·licitud per a acollir-se a aquest procediment extraordinari de pagament s'haurà de fer en l'imprès oficial, segons el model que figura en l'annex III d'aquesta ordre. Una vegada aprovada pel consell escolar i signada pel president, aquesta haurà de ser tramesa a la Direcció General de Centres Docents abans del 30 de juny.
  
Base 12. Recursos
  
De conformitat amb el que estableixen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei de 27 de desembre de 1956, Reguladora de la Jurisdicció Contenciosa Administrativa, contra aquesta convocatòria i contra les resolucions definitives que se'n deriven, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, després d'haver-ho comunicat prèviament a la Conselleria de Cultura, Educació i Ciència, en el termini de dos mesos comptadors a partir de l'endemà de la publicació, en el cas de la convocatòria, o de l'exposició pública als taulers d'anuncis dels centres escolars, en el cas de les resolucions definitives.
  
DISPOSICIONS FINALS
  
Primera
  
Es delega, en la directora general de Centres Docents, la facultat de concedir aquestes ajudes i se l'autoritza perquè dicte les resolucions necessàries per al desplegament i l'execució d'aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 27 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Barem per a la valoració de les sol·licituds de la convocatòria d'ajudes de llibres de text per al curs 1998-99
  
1. Ingressos anuals nets de la unitat familiar per membre computable
  
A. Valoració de la renda anual disponible
  
A. 1. Puntuació de les unitats familiars de menors ingressos.
  
Si tots els membres de la unitat familiar acrediten amb certificats de la delegació o agència del Ministeri d'Economia i Hisenda que no han presentat la declaració de la renda corresponent a l'exercici 1996 (en aquest cas es considerarà que els ingressos són 0 PTA) o si la suma de les bases liquidables regulars de les declaracions de la renda de tots els membres de la unitat familiar no superen la quantitat d'1.200.000 PTA, la puntuació atorgada a la sol·licitud per aquest concepte serà 10 punts.
  
A. 2. Puntuació de la resta d'unitats familiars.
  
Quan la suma de les bases liquidables regulars de tots els membres de la unitat familiar supere la quantitat d'1.200.000 PTA s'efectuarà la divisió entre els ingressos i el nombre de membres de la unitat familiar i s'aplicarà la taula de puntuació següent:
  
 Punts
  
Fins a 250.000 PTA 10
  
De 250.001 a 300.000 PTA 9
  
De 300.001a 350.000 PTA 8
  
De 350.001 a 400.000 PTA 7
  
De 400.001 a 450.000 PTA 6
  
De 450.001 a 500.000 PTA 5
  
De 500.001 a 550.000 PTA 4
  
Més de 550.000 PTA 3
  
B. Justificació de la renda anual disponible
  
El sistema d'acreditació dels ingressos familiars es fonamenta en la declaració de l'Impost sobre la renda de les Persones Físiques de l'exercici 1996, de tots els membres de la unitat familiar tal com està definida en aquesta convocatòria. Es podrà aportar potestativament la declaració corresponent a 1997 si els interessats ja l'han presentada abans de la finalització del termini de presentació de sol·licituds d'aquesta convocatòria. Una vegada finalitzat aquest termini no s'acceptaran declaracions de la renda de l'exercici 1997.
  
Els membres de la unitat familiar hauran de justificar la renda anual familiar disponible amb la totalitat dels fulls, incloent-hi el full d'ingrés o devolució degudament segellat, de la declaració o declaracions de l'Impost sobre la Renda de les Persones Físiques corresponent a l'exercici 1996.
  
Els membres que no hagen realitzat la declaració de l'Impost sobre la Renda de les Persones Físiques de l'exercici 1996 hauran d'aportar inexcusablement el certificat del Ministeri d'Economia i Hisenda que ho acredite.
  
En especial s'ha de tenir en compte les regles següents:
  
1. Caldrà adjuntar a la sol·licitud les declaracions de la renda del pare i de la mare si són individuals.
  
2. En el cas de les famílies monoparentals caldrà acreditar necessàriament aquesta circumstància mitjançant el llibre de família, les sentències o interlocutòries de mesures provisionals judicials de divorci o separació, o el certificat de defunció del Registre Civil.
  
3. En el cas de les persones divorciades o vídues que hagen contret nou matrimoni, el nou cònjuge es considerarà a tots els efectes membre de la unitat familiar i s'hauran d'acreditar també el seus ingressos de la forma més amunt descrita.
  
4. En el cas de fills menors d'edat que treballen i facen la seua pròpia declaració de la renda, aquesta s'haurà d'adjuntar també a la dels pares. Els fills majors d'edat i menors de 26 anys que treballen no es consideren com a membres de la unitat familiar, per tant, no caldrà adjuntar els seus ingressos ni es comptabilitzaran en l'apartat de nombre de membres de la unitat familiar.
  
5. Els alumnes orfes absoluts que no formen part d'una nova família per adopció o els residents en centres d'acollida de menors o en famílies acollidores es considerarà que tenen ingressos de 0 PTA i no hauran de presentar cap justificació d'ingressos.
  
6. Tret de la regla anterior no serà vàlida cap sol·licitud que no vinga acompanyada de la declaració de la renda o del certificat de no haver-la realitzat del pare i la mare de la unitat familiar.
  
C. Justificació del nombre de membres de la unitat familiar
  
El nombre de membres de la unitat familiar s'haurà de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar a l'efecte d'aquesta convocatòria.
  
2. Criteris complementaris
  
Els criteris complementaris caldrà acreditar-los mitjançant fotocòpies confrontades de les certificacions o documents amb validesa oficial que s'especifiquen a continuació:
  
Certificació del Consell Escolar
  
Espai reservat per a l'etiqueta
  
Aquesta serà facilitada per l'administració educativa \_\_\_\_\_\_\_\_, director/a del centre i president del Consell Escolar,
  
Certifique:
  
Que en la reunió extraordinària del Consell Escolar de data \_\_\_\_\_\_\_ , una volta comprovades les sol·licituds presentades a la convocatòria d'ajudes de llibres de text del curs \_\_\_\_\_\_\_\_\_\_ i convenientment contrastada la seua veracitat i exactitud amb la documentació acreditativa pertinent, es prengué l'acord de trametre la relació d'alumnat, així com les sol·licituds presentades, a la Direcció Territorial de Cultura i Educació.
  
 Aquesta relació consta de \_\_\_\_\_\_\_ alumnes.
  
\_\_\_\_\_\_\_\_\_\_\_\_\_\_\_, \_\_\_\_\_\_\_\_ d \_\_\_\_\_\_\_\_\_\_\_\_\_\_\_\_ de 199\_\_
  
El director/a, president/a del Consell Escolar
  
Nº d'ordre Cognoms i nom
  
1 ......................................................
  
2 ......................................................
  
3 ......................................................
  
4 ......................................................
  
5 ......................................................
  
6 ......................................................
  
7 ......................................................
  
8 ......................................................
  
Annex III
  
Sol·licitud de procediment extraordinari de pagament de les ajudes de llibres de text (curs 1998-99)
  
 Espai reservat per a l'etiqueta
  
Aquesta serà facilitada per l'administració Educativa \_\_\_\_\_\_\_,
  
director/a del centre i president/a del Consell Escolar,
  
Certifique:
  
Que d'acord amb la sessió de data \_\_\_\_\_\_\_\_\_\_, el Consell Escolar ha acordat sol·licitar de la Direcció General de Centres Docents el procediment extraordinari de pagament de les ajudes de llibres de text, atenent el que disposa la base 11 de l'Ordre de convocatòria de la Conselleria de Cultura, Educació i Ciència.
  
\_\_\_\_\_\_\_\_\_\_\_\_\_\_\_, \_\_\_\_\_\_\_\_\_ d \_\_\_\_\_\_\_\_\_\_\_ de 1998